|  |
| --- |
| HMS Belfast (2013)HMS Belfast (2013) |
| Teenistuskäik |
|  **Suurbritannia** |
| **Nimi** | 
HMS Belfast |
| **Tellitud** | 
21. september 1936 |
| **Ehitaja** | Harland and Wolff |
| **Kiil pandud** | 
10. detsember 1936 |
| **Vette lastud** | 
17. märts 1938 |
| **Üle antud** | 
3. august 1939 |
| **Teenistuses alates** | 
5. august 1939 |
| **Teenistuse lõpp** | 
24. august 1963 |
| **Staatus** | muuseumilaev (alates 21. oktoober 1971) |
| Laeva üldandmed |
| **Klass ja tüüp** | Towni-klass |
| **Pikkus** | 
186,99 m |
| **Kiirus** | 
32 sõlme (59 km/h) |
| **Meeskond** | 
150 |
| **Relvastus** | 
* 12 × 6-tollist (152 mm) Mk XXIII kahurit (4x3)
* 12 × 4-tollist (102 mm) Mk XVI kahurit (6x2)
* 16 × 2-naelast (40 mm) õhutõrjekahurit (2x8)
* 8 × 0,5-tollist (12,7mm) õhutõrjekuulipildujat (2x4)
* 6 × 21-tollist (533 mm) torpeedotoru (2x3)

 |

**HMS Belfast** on Kuningliku Mereväe tarbeks ehitatud Towni-klassi kergristleja. Tänapäeval on ta Keiserliku Sõjamuuseumi hallatav muuseumilaev Thamesi jõel Londonis.

Laeva ehitust alustati Belfastis Harland and Wolffi töökojas 10. detsembril 1936. Ühtlasi oli ta esimene Põhja-Iirimaa pealinna järgi nimetatud Kuningliku Mereväe alus ja üks kümnest Towni-klassi ristlejast. 

Belfast lasti vette Püha Patricku päeval ehk 17. märtsil 1938, misjärel paigaldati alusele varustust ja sooritati merekatseid. Ametlikult võeti laev mereväe teenistusse 1939. aasta augusti alul, vahetult enne Teise maailmasõja algust. Sõja alul kasutati teda Saksamaa vastu suunatud Briti mereblokaadis, ent 1939. aasta novembris sõitis Belfast Saksa miinile ja sai raskelt viga. Laev läbis järgneva kahe aasta jooksul ulatuslikud parandustööd, kusjuures algselt kaaluti ka selle lõplikult teenistusest välja arvamist. 1942. aastal naasis Belfast tegevteenistusse tugevdatud soomuse ning täiendatud radari- ja relvasüsteemidega, osaledes 1943. aastal Põhja-Jäämerel Nõukogude Liitu sõjamoona tarninud konvoide turvamisel ning sama aasta lõpus toimunud Nordkappi merelahingus, milles mängis rolli Saksa lahingulaeva Schanhorsti hävitamisel. 1944. aasta juunis osales Belfasti operatsioonis Overlord, toetades merelt Normandia dessanti. 1945. aasta juunis suunati ta ümber Kaug-Itta Briti Vaikse ookeani laevastiku koosseisu, jõudes kohale pisut enne sõja lõppu. Belfast osales hiljem ka Korea sõjas, täites lahinguülesandeid aastatel 1950–1952. Vahemikus 1956–1959 läbis ta ulatuslikud kaasajastamistööd ning teenis veel mitmel välismaisel teenistuspostil kuni ta 1963. aastal reservi arvati.

Seoses planeeritavate lammutustööde lähenemisega avaldati 1967. aastal arvamust, et Belfast tuleks kohandada laevmuuseumiks. Asja arutanud Keiserliku Sõjamuuseumi, Riikliku Meremuuseumi ja Kaitseministeeriumi ühiskomitee otsustas 1968. aasta juuniks, et laeva säilitamist võib pidada praktiliseks. Sellegipoolest langetas Briti valitsus 1971. aastal otsuse, et laeva ei säilitata, mispeale asutati erasektori initsiatiivil survegrupp HMS Belfast Trust, mis pidi tegema mõjutustööd laeva alles jätmiseks. Survegrupi pingutused osutusid edukaks ning 1971. aasta juulil andis Briti valitsus laeva üle trustile. 1971. aasta oktoobris avati Belfast laiemale avalikkusele ning anti 1978. aastal üle Keiserlikule Sõjamuuseumile. Hiljem on laev saanud populaarseks turismiobjektiks: 2019. aastal külastas seda üle 327 000 turisti.

Viited
------

1. 1 2  Blake, John (2018). *HMS Belfast Pocket Manual*. Bloomsbury Publishing. lk 12 ISBN 9781472827838.
2. ↑  McCluskie, Tom (2013). *The Rise and Fall of Harland and Wolff*. Stroud: The History Press. lk 146. ISBN 978-0-75248-861-5.
3. ↑  Wingate, John (2004). In Trust for the Nation: HMS Belfast 1939–1972. London: Imperial War Museum. lk 11. ISBN 1-901623-72-6.
4. ↑  Wingate 2004, lk 9 & 11.
5. ↑  Wingate 2004, lk 101.
6. ↑  "2019 Visitor Figures" (inglise keeles). Association of Leading Visitor Attractions. Vaadatud 14. august 2022.`{{netiviide}}`: CS1 hooldus: tundmatu keel (link)

Välislingid
-----------

* HMS Belfast – pildid, videod ja helifailid Wikimedia Commonsis
* Ametlik koduleht (inglise keeles)